ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1943/98

υποβολή: Viviane Reding (PPE) προς την Επιτροπή

(18 Ιουνίου 1998)

Θέμα: Θεραπεία για να αντιμετωπιστεί η υποτροπή με αλκοόλ κατά την οδήγηση

Λαμβάνοντας υπόψη ότι το αλκοόλ κατά την οδήγηση αποτελεί μια από τις κύριες αιτίες για θανάσιμα ατυχήματα στις οδικές μεταφορές, έχοντας υπόψη ότι η Ευρωπαϊκή Ένωση ενισχύει ενεργά τους τρόπους αποφυγής ατυχημάτων καθώς και την οδική ασφάλεια, λαμβάνοντας υπόψη ότι η αναπτυχθείσα στη Γερμανία και ήδη δοκιμασθείσα "ατομική ψυχολογική θεραπεία του Δρ. German Höcher (IVT-Hö)" είχε πολλή επιτυχία στην αντιμετώπιση των υποτροπών μετά την αφαίρεση του διπλώματος οδηγήσεως λόγω της ύπαρξης υψηλού ποσοστού αλκοόλ, έχοντας υπόψη ότι στο ομόσπονδο κράτος Nordrhein-Westfalen 5 έτη μετά την περάτωση της θεραπείας "IVT-Hö" μόνο 6,4 % των οδηγών που είχαν υποστεί αυτή τη θεραπεία έχουν υποτροπιάσει, τίθεται το ερώτημα εάν οι αρμόδιες υπηρεσίες της Επιτροπής γνωρίζουν αυτή τη μορφή θεραπείας καθώς και τα πολύ καλά αποτελέσματά της.

Εξετάζει η Επιτροπή την πιθανότητα να ενισχύσει αυτό το επιτυχές πείραμα έτσι ώστε παρόμοια θεραπεία να μπορεί να εφαρμόζεται σε όλα τα κράτη μέλη ως μέτρο πρόληψης σοβαρών οδικών ατυχημάτων;

Απάντηση του κ. Kinnock εξ ονόματος της Επιτροπής

(27 Ιουλίου 1998)

Δεν έχουν περιέλθει στην Επιτροπή ειδικά στοιχεία για το πρόγραμμα αποκατάστασης των ατόμων που καταδικάστηκαν για οδήγηση σε κατάσταση μέθης, στο οποίο αναφέρεται το Αξιότιμο Μέλος του Κοινοβουλίου.

Προσφάτως επανενεργοποιήθηκε ομάδα εργασίας από εκπροσώπους των κρατών μελών και της Επιτροπής στο πλαίσιο της ομάδας υψηλού επιπέδου για την οδική ασφάλεια. Η εν λόγω ομάδα εργασίας θα εξετάσει, στο πλαίσιο των καθηκόντων της, προγράμματα όπως αυτά στα οποία αναφέρεται το Αξιότιμο Μέλος του Κοινοβουλίου, εκ των οποίων ορισμένα έχουν ήδη δοκιμαστεί σε σειρά κρατών μελών. Ειδικότερα, η ομάδα εργασίας θα εξετάσει τα αποτελέσματα των εν λόγω προγραμμάτων.

Μέχρι τότε, η Επιτροπή δεν θεωρεί εαυτήν σε θέση να προβεί σε τελικές συστάσεις όσον αφορά την χρήση της θεραπείας σε άτομα που καταδικάστηκαν για οδήγηση υπό την επήρεια αλκοόλ.
ΓΡΑΠΤΗ ΕΡΩΤΗΣΗ E-2335/98

υποβολή: Glenys Kinnock (PSE) προς την Επιτροπή

(27 Ιουλίου 1998)

Θέμα: Μεταφορές αποβλήτων σε χώρες μη μέλη του ΟΟΣΑ

Οι εξαγωγείς μεταχειρισμένων ενδυμάτων έχουν εκφράσει την βαθιά τους ανησυχία εν σχέσει με την πρόταση κανονισμού του Συμβουλίου για την κατάρτιση κοινών κανόνων και διαδικασιών που εφαρμόζονται στις μεταφορές αποβλήτων ορισμένου τύπου προς ορισμένες χώρες μη μέλη του ΟΟΣΑ (COM(94)0678).

Τα "μεταχειρισμένα ενδύματα και άλλα μεταχειρισμένα είδη" περιλαμβάνονται στο Παράρτημα ΙΙ του "Πρασίνου" Καταλόγου του κανονισμού του Συμβουλίου σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους (αριθ. 259/93)(1). Πιστεύει, εν τούτοις, η Επιτροπή ότι μεταχειρισμένα ενδύματα τα οποία μεταφέρονται στο εξωτερικό προκειμένου να συνεχισθεί η χρήση τους εκεί ως ενδυμάτων αποτελούν απόβλητα; Εάν ναι, που στηρίζει την άποψή της αυτή η Επιτροπή;

Απάντηση της κας Bjerregaard εξ ονόματος της Επιτροπής

(2 Οκτωβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στις γραπτές ερωτήσεις E-0016/98 του κ. Bébéar(2) και E-0107/98 της κας Oomen-Ruijten(3).

(1) ΕΕ L 30, 6.2.1993, σελ. 1.

(2) ΕΕ C 223, 17.7.1998.

(3) ΕΕ C 310, 9.10.1998, 22.
ΓΡΑΠΤΗ ΕΡΩΤΗΣΗ E-1951/98

υποβολή: Anita Pollack (PSE) προς την Επιτροπή

(30 Ιουνίου 1998)

Θέμα: Εξοικονόμηση ενέργειας στα υπάρχοντα κτήρια

Ποιάς εξέτασης έτυχαν τα στοιχεία που περιλαμβάνονται στην έκθεση της EuroACE προς την Επιτροπή, της 27ης Απριλίου και 12ης Μαΐου 1998 με τίτλο "Αξιολόγηση της πιθανότητας μείωσης των εκπομπών διοξειδίου του άνθρακα στα κτήρια των Ευρωπαϊκών Κοινοτήτων", που εκπονήθηκε από την CALEB Management Consultants"; Η Επιτροπή παραδέχεται, όπως υποστηρίζει η εταιρεία αυτή, ότι περίπου 450 τόννοι διοξειδίου του άνθρακα θα μπορούσαν να εξοικονομηθούν ετησίως σ" αυτόν τον τομέα; Εάν ναι, ποιά μέτρα σκοπεύει να λάβει για την έγκαιρη εφαρμογή της κατάλληλης πολιτικής προς επίτευξη αυτού του στόχου;

Απάντηση της κας Bjerregaard εξ ονόματος της Επιτροπής

(29 Ιουλίου 1998)

Η έκθεση του Μαΐου του 1998 για τις δυνατότητες περιορισμού των εκπομπών διοξειδίου του άνθρακα (CO2) στον κλάδο των δομικών κατασκευών στην Ευρώπη, έχει μελετηθεί προσεκτικά.

Η ενεργειακή κατανάλωση στα κτίρια αντιπροσωπεύει υψηλό ποσοστό της συνολικής κοινοτικής ενεργειακής κατανάλωσης και σημαντικό τμήμα των εκπομπών διοξειδίου του άνθρακα στην Κοινότητα. Η απόδοση του 40 % της συνολικής κοινοτικής ενεργειακής κατανάλωσης στον κλάδο των δομικών κατασκευών, όπως αναφέρει η έκθεση, στηρίζεται σε ορισμένες υποθέσεις εργασίας όσον αφορά τον ορισμό της ενεργειακής χρήσεως σε σχέση με τα κτίρια. Αναγνωρίζεται γενικά ότι υπάρχουν σημαντικές δυνατότητες εξοικονόμησης ενεργείας και, ως εκ τούτου, περιορισμού των εκπομπών στον τομέα των δομικών κατασκευών. Είναι προφανές ότι, προκειμένου να ανταποκριθούν στις δεσμεύσεις που ανέλαβαν στο πλαίσιο του πρωτοκόλλου του Κυότο, η Κοινότητα και τα κράτη μέλη καλούνται να βελτιώσουν την ενεργειακή αποδοτικότητα στον τομέα των δομικών κατασκευών.

Οι δυνατότητες εξοικονόμησης 450 εκατομ. τόννων CO2 μέχρι το έτος 2010, όπως αναφέρεται στην έκθεση, αποτελεί, κατά πάσαν πιθανότητα, το μέγιστο τεχνικό όριο. Ωστόσο, κατά την επεξεργασία κατάλληλων μέτρων σε εθνικό και κοινοτικό επίπεδο, πρέπει επίσης να ληφθούν υπόψη άλλα κριτήρια, όπως η σχέση κόστους/αποδοτικότητας, προκειμένου να προσδιοριστούν οι οικονομικές δυνατότητες. Η διάσταση αυτή απουσιάζει από την έκθεση.

Στην πρόσφατη ανακοίνωση της Επιτροπής "Ενεργειακή αποδοτικότητα στην Κοινότητα προς μία στρατηγική για την ορθολογική χρήση της ενέργειας"(1), περιλαμβάνεται κατάλογος ενδεχόμενων κατάλληλων δράσεων για τον κλάδο των δομικών κατασκευών.

(1) COM(98)246 τελικό.
ΓΡΑΠΤΗ ΕΡΩΤΗΣΗ E-1828/98

υποβολή: Klaus Rehder (PSE) προς την Επιτροπή

(12 Ιουνίου 1998)

Θέμα: Αποκέντρωση της επεξεργασίας αστικών λυμάτων

Η οδηγία 91/271/ΕΟΚ(1) του Συμβουλίου της 21ης Μαΐου 1991 σχετικά με την επεξεργασία των αστικών λυμάτων ορίζει, μεταξύ άλλων, ότι όλοι οι οικισμοί με ισοδύναμο πληθυσμό από 2.000 έως 15.000 πρέπει να διαθέτουν δίκτυα αποχέτευσης αστικών λυμάτων έως τις 31 Δεκεμβρίου 2005. Στο άρθρο 3 αναφέρεται ότι: "στις περιπτώσεις κατά τις οποίες η εγκατάσταση των δικτύων δεν δικαιολογείται, είτε λόγω του ότι δεν οφελεί το περιβάλλον είτε λόγω υπερβολικού κόστους, χρησιμοποιούνται μεμονωμένα συστήματα ή άλλα κατάλληλα συστήματα που επιτυγχάνουν το ίδιο επίπεδο προστασίας του περιβάλλοντος".

Σε ορισμένες περιοχές της Γερμανίας η οδηγία αυτή ερμηνεύτηκε με τρόπο ώστε εναπόκειται στο δημόσιο φορέα που είναι υπεύθυνος για την απομάκρυνση των λυμάτων, είτε με σύνδεση στο δίκτυο είτε χωρίς, να αποφασίζει κατά πόσο οι οικισμοί με λιγότερους από 2.000 κατοίκους εμπίπτουν στην υποχρέωση της κεντρικής αποχέτευσης. Η σύνδεση στις κεντρικές εγκαταστάσεις επεξεργασίας λυμάτων σημαίνει λόγω της τοποθέτησης των αποχετεύσεων στις κοινότητες αυτές υψηλό κόστος για τον πολίτη και το κράτος.

1. Συμβιβάζεται η ερμηνεία αυτή με την ανωτέρω οδηγία;

2. Τι εννοεί η Επιτροπή με "μεμονωμένα συστήματα ή άλλα κατάλληλα συστήματα";

3. Προτίθεται η Επιτροπή στο μέλλον να συμπεριλάβει στο πεδίο εφαρμογής της οδηγίας τους οικισμούς με λιγότερους από 2.000 κατοίκους;

Απάντηση της κας Bjerregaard εξ ονόματος της Επιτροπής

(13 Ιουλίου 1998)

Η οδηγία 91/271/ΕΟΚ του Συμβουλίου της 21ης Μαΐου 1991 για τα αστικά λύματα(2) δεν περιλαμβάνει κανόνες για την δικτύωση οικισμών με ισοδύναμο πληθυσμό κάτω των 2.000. Το άρθρο 3 παράγραφος 3 της οδηγίας αφορά μόνο οικισμούς με ισοδύναμο πληθυσμό άνω των 2.000.

Όσον αφορά την ερμηνεία του άρθρου 3 της οδηγίας, πρέπει να σημειωθεί ότι με τον όρο "Gemeinde" νοείται περιοχή κατά την έννοια του ορισμού του άρθρου 2 αριθ. 4 που δεν ταυτίζεται κατ' ανάγκην με την διοικητική μονάδα "δήμος ή κοινότητα". Η οριοθέτηση του οικισμού για τους σκοπούς της οδηγίας ανήκει στις αρμοδιότητες των ίδιων των κρατών μελών.

Με τον όρο "μεμονωμένα συστήματα" νοείται η συλλογή και επεξεργασία των λυμάτων μιας ή περισσοτέρων ιδιοκτησιών. Ως "άλλα κατάλληλα μέτρα" νοούνται όλα τα μέτρα τα οποία, μετά την απόρριψη, επιτρέπουν στα ύδατα υποδοχής να ανταποκρίνονται στους σχετικούς στόχους ποιότητας και στις σχετικές διατάξεις της εν λόγω και άλλων κοινοτικών οδηγιών. Τέτοιο κατάλληλο μέτρο μπορεί, λόγου χάριν, να είναι η επαναχρησιμοποίηση των λυμάτων.

Αυτός είναι ο τρόπος συμμόρφωσης με τις διατάξεις του άρθρου 1 και του άρθρου 3 παράγραφος 3 της οδηγίας. Τα κράτη μέλη καλούνται να αποδεικνύουν στην Επιτροπή ότι τα χρησιμοποιούμενα συστήματα ανταποκρίνονται στις εν λόγω διατάξεις.

Βάσει του άρθρου 7 της οδηγίας, οι δήμοι με ισοδύναμο πληθυσμό κάτω των 2.000, συμπεριλαμβάνονται, όσον αφορά την επεξεργασία των λυμάτων, στον βαθμό που είναι εξοπλισμένη με συστήματα συλλογής.

Επί του παρόντος, η Επιτροπή δεν προτίθεται να υποβάλει πρόταση τροποποίησης της οδηγίας.

(1) ΕΕ L 135, 30.5.1991, σελ. 40.

(2) ΕΕ L 135, 30.5.1991.
ΓΡΑΠΤΗ ΕΡΩΤΗΣΗ E-1536/98

υποβολή: Nikitas Kaklamanis (UPE) προς την Επιτροπή

(18 Μαΐου 1998)

Θέμα: Απαγόρευση της χρήσης του υλικού PVC στην ΕΕ

Σύμφωνα με καταγγελίες της "GREENPEACE", αλλά και άλλων έγκυρων διεθνών οργανώσεων, η χρήση του PVC, ιδιαίτερα σε παιδικά παιχνίδια, απειλεί άμεσα την υγεία των παιδιών. Συγκεκριμένα, οι έρευνες έδειξαν ότι τόσο οι τοξικές φθαλικές ενώσεις όσο και μερικά βαρέα μέταλλα (μόλυβδος, κάδμιο κ.λπ.) που χρησιμοποιούνται ως πρόσθετα στο PVC, ανιχνεύονται σε ιδιαίτερα υψηλά επίπεδα σε παιδικά παιχνίδια. Οι ουσίες αυτές μπορούν να διαφύγουν από τα πλαστικά παιχνίδια και να περάσουν στον ευαίσθητο οργανισμό των μικρών παιδιών, με αποτέλεσμα βλάβες στο συκώτι και τα νεφρά, ανωμαλίες στο αναπαραγωγικό σύστημα, κυτταρικές μεταλλάξεις, ανάπτυξη καρκίνων στο συκώτι, στα νεφρά και στο αίμα, πρόκληση ενδοκρινικών ή ορμονικών διαταραχών.

Θα παρακαλούσα να πληροφορηθώ από την Ευρωπαϊκή Επιτροπή αν αντιμετωπίζει το ενδεχόμενο να προωθήσει ρύθμιση προκειμένου να απαγορευθεί η χρήση του PVC στις χώρες της ΕΕ, ένα υλικό που φαίνεται να εγκυμονεί εφιαλτικούς κινδύνους για την υγεία των παιδιών της ηπείρου μας.
ΓΡΑΠΤΗ ΕΡΩΤΗΣΗ E-0830/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(26 Μαρτίου 1998)

Θέμα: Τοξικότητα των παιχνιδιών από μαλακό PVC

Παρά την απόφαση της Επιστημονικής Επιτροπής Τοξικότητας, Οικοτοξικότητας και Περιβάλλοντος της Ευρωπαϊκής Ένωσης, η οποία επιβεβαίωσε ότι τα παιχνίδια από μαλακό PVC περιέχουν και απελευθερώνουν απαράδεκτες ποσότητες τοξικών ουσιών, δεν έχει ληφθεί κανένα μέτρο, σε κοινοτικό επίπεδο, για την κατάργηση αυτού του τύπου παιχνιδιών.

Η αυστριακή κυβέρνηση έχει ήδη παρουσιάσει ένα νομοσχέδιο για την κατάργηση των παιχνιδιών με PVC και άλλες πλαστικές ουσίες, το οποίο και κοινοποίησε στην ΕΕ.

Λαμβάνοντας υπόψη ότι η ΕΕ θα πρέπει να ακολουθήσει την ίδια πολιτική, δεδομένου ότι τα παιδιά εκτίθενται σε απαράδεκτες ποσότητες τοξικών ουσιών, ερωτάμε τα εξής:

1. Γνωρίζει η Επιτροπή αυτήν την κατάσταση;

2. Πώς δικαιολογεί η Επιτροπή την απουσία οιουδήποτε μέτρου, σε κοινοτικό επίπεδο, για την απαγόρευση αυτών των παιχνιδιών;

3. Δεν πιστεύει η Επιτροπή ότι πρέπει να ληφθούν τα μέτρα που προβλέπει η Οδηγία 88/378/ΕΟΚ(1) σχετικά με την προσέγγιση των νομοθεσιών των κρατών μελών για την ασφάλεια των παιχνιδιών; Κατά πόσον έχουν προσαρμοσθεί οι νομοθεσίες των κρατών μελών σε αυτήν την περίπτωση και σε άλλες παρόμοιες;

(1) ΕΕ L 187, 16.7.1988, σελ. 1.
ΓΡΑΠΤΗ ΕΡΩΤΗΣΗ E-2048/98

υποβολή: Jean-Claude Pasty (UPE) προς την Επιτροπή

(7 Ιουλίου 1998)

Θέμα: Φορολογική εναρμόνιση μεταξύ των χωρών της Ευρωπαïκής Ένωσης

Δύναται η Επιτροπή να μας πληροφορήσει εάν ένα γραφείο αντιπροσωπείας εγκατεστημένο στη Γαλλία και χαρακτηριζόμενο κατά νόμο ως ουχί μόνιμη εγκατάσταση, δηλωθείσα, αναγνωριζόμενη και φορολογούμενη ως τοιαύτη από τις γαλλικές αρχές (υποκείμενη μόνο στον φόρο επαγγελματιών και με σχεδόν συμβολικό ποσόν: 150 φράγκα ετησίως περίπου), δύναται κατά νόμο να θεωρηθεί ως σταθερό σημείο σύνδεσης σύμφωνα με το άρθρο 15 της Φορολογικής Σύμβασης Γαλλίας-Λουξεμβούργου της 1ης Απριλίου 1958;

Απάντηση του κ.Monti εξ ονόματος της Επιτροπής

(7 Σεπτεμβρίου 1998)

Δεν αποτελεί δικαιοδοσία της Επιτροπής να ερμηνεύσει τη συμφωνία που έχουν συνάψει δυο κράτη μέλη μεταξύ τους. Η ερμηνεία αυτή αποτελεί αποκλειστικό τους δικαίωμα.
ΓΡΑΠΤΗ ΕΡΩΤΗΣΗ E-1572/98

υποβολή: James Janssen van Raay (UPE) προς το Συμβούλιο

(25 Μαΐου 1998)

Θέμα: Σημαιοστολισμός στις 15 Αυγούστου

1. Έχοντας υπόψη ότι οι Κάτω Χώρες αποτελεί τη μοναδική σύμμαχο χώρα η οποία αφήνει να περνά απαρατήρητη η ημέρα της 15ης Αυγούστου ως ημέρα τερματισμού του Β' Παγκοσμίου Πολέμου, το 1945, έχω θέση επανειλημμένως τις σχετικές ερωτήσεις υπό την Ολλανδική Προεδρία, χωρίς όμως να λάβω ποτέ απάντηση. Έχω την εντύπωση ότι οι ερωτήσεις μου πετάχτηκαν στον κάλαθο των αχρήστων. Πώς είναι δυνατό κάτι τέτοιο;

2. Το Ηνωμένο Βασίλειο γιορτάζει τόσο το τέλος του Α' Παγκοσμίου Πολέμου (poppy -day) όσο και το τέλος του Παγκοσμίου Πολέμου. Μπορεί η Βρετανική Προεδρία να προωθήσει την ημερομηνία της 15ης Αυγούστου ως επίσημη αναμνηστική ημέρα με τον συνεπαγόμενο σημαιοστολισμό, προκειμένου τουλάχιστον να γιορτάσουμε τη μακροχρόνιο ειρήνη που επακολούθησε;

3. Ο αυτοκράτορας της Ιαπωνίας πρόκειται προσεχώς να επισκεφθεί το Λονδίνο και να λάβει υψηλή τιμητική διάκριση (παράσημο της περικνημίδος). Είναι διατεθειμένη η Βρετανική Προεδρία να δραχτεί της ευκαιρίας αυτής προκειμένου να υπενθυμίσει στην Ιαπωνία τα αμέτρητα δεινά που υπέστησαν οι ασιατικοί λαοί που βρίσκονταν υπό την κατοχή της, καλώντας τη χώρα αυτή να χορηγήσει εις αντιστάθμιση μαζική βοήθεια τώρα που οι ίδιοι αυτοί λαοί γνωρίζουν πάλι την αθλιότητα;

Απάντηση

(24 Σεπτεμβρίου 1998)

Όσον αφορά την καθιέρωση της 15ης Αυγούστου ως εορτής της ειρήνης, το Συμβούλιο παραπέμπει το αξιότιμο μέλος του Κοινοβουλίου στην απάντηση που δόθηκε στη γραπτή ερώτηση Ε-1331/98, η οποία είναι η μόνη ερώτηση που το Συμβούλιο έλαβε σχετικά με το θέμα αυτό.

Το Συμβούλιο δεν έχει να κάνει καμιά παρατήρηση όσον αφορά τις προτάσεις που έκανε το αξιότιμο μέλος του Κοινοβουλίου στη βρετανική προεδρία.
ΓΡΑΠΤΗ ΕΡΩΤΗΣΗ E-1996/98

υποβολή: Anita Pollack (PSE) προς την Επιτροπή

(30 Ιουνίου 1998)

Θέμα: Εξαγωγές αγγλικών λαγωνικών στην Ευρώπη

Τί προσπάθειες καταβάλλει η Επιτροπή για να εξασφαλίσει την καλή μεταχείριση των αγγλικών λαγωνικών κατά την εξαγωγή τους από ένα κράτος μέλος σε άλλο, και τις συνθήκες υπό τις οποίες λαμβάνουν μέρος στις κυνοδρομίες; Ποιά μέτρα έχουν ληφθεί προκειμένου να εξασφαλιστεί ότι οι επιδοτήσεις που δίνονται σε ιρλανδούς εκτροφείς χρησιμοποιούνται κατά τέτοιο τρόπο ώστε να μην διαιωνίζεται η σκληρότητα;

Απάντηση του κ. Fischler εξ ονόματος της Επιτροπής

(20 Ιουλίου 1998)

Η μεταφορά λαγωνικών από ένα κράτος μέλος σε άλλο με σκοπό τη συμμετοχή σε κυνοδρομίες θα πρέπει να συμμορφώνεται με τις συνθήκες που ορίζει η οδηγία αριθ. 91/628/ΕΟΚ του Συμβουλίου, όπως αυτή τροποποιήθηκε από την οδηγία 95/29/ΕΚ του Συμβουλίου της 29ης Ιουνίου 1995, σχετικά με την προστασία των ζώων κατά τη μεταφορά(1).

Οι συνθήκες προστασίας σύμφωνα με τις οποίες τα λαγωνικά εκτρέφονται και συμμετέχουν σε κυνοδρομίες σε ένα κράτος μέλος δεν ρυθμίζονται από την κοινοτική νομοθεσία και, κατά συνέπεια, το θέμα αυτό βρίσκεται στην απόλυτη δικαιοδοσία του εκάστοτε κράτους μέλους.

Σχετικά με τις επιδοτήσεις στην Ιρλανδία, οι επενδύσεις αποσκοπούσαν στη βελτίωση των χώρων στέγασης των λαγωνικών. Ωστόσο, στο μεταξύ έχει συναφθεί συμφωνία με τις ιρλανδικές αρχές να μη γίνουν επιδοτήσεις από το επιχειρησιακό πρόγραμμα για τη γεωργία και το πρόγραμμα αγροτικής ανάπτυξης και δασοκομίας 1994-1999 με σκοπό τη χρηματοδότηση της εκτροφής λαγωνικών.

(1) ΕΕ L 148, 30.6.1995.
ΓΡΑΠΤΗ ΕΡΩΤΗΣΗ E-1954/98

υποβολή: Glenys Kinnock (PSE) προς την Επιτροπή

(30 Ιουνίου 1998)

Θέμα: Η Ερυθραία και η επικύρωση της Σύμβασης Λομέ

Μπορεί η Επιτροπή να επιβεβαιώσει ότι η Ερυθραία δεν είναι διατεθειμένη να επικυρώσει τη Σύμβαση Λομέ; Έχει η Ερυθραία διευκρινίσει τους λόγους γι' αυτή της τη στάση και τί σκοπεύει να κάνει η Επιτροπή;

Απάντηση του κ. Pinheiro εξ ονόματος της Επιτροπής

(23 Ιουλίου 1998)

Η Επιτροπή δεν έχει λάβει ακόμη επίσημη γραπτή επιβεβαίωση εκ μέρους της κυβερνήσεως της Ερυθραίας όσον αφορά τις προθέσεις της σε σχέση με την κύρωση της σύμβασης της Λομέ IVα.

Η Επιτροπή κατανοεί ότι οι συζητήσεις στους κόλπους της κυβερνήσεως της Ερυθραίας επικεντρώθηκαν στην άρνηση της να αποδεχθεί χρηματοδότηση, με τη μορφή μη επιστρεπτέας ενίσχυσης, είτε από το Ευρωπαϊκό Ταμείο Ανάπτυξης (ΕΤΑ) είτε από οιονδήποτε άλλον χορηγό, στο πλαίσιο της επιθυμίας της να μην εξαρτηθεί από τέτοιες χρηματοδοτήσεις.

Η Επιτροπή αποδίδει ιδιαίτερη πολιτική σημασία στη συμμετοχή της Ερυθραίας στη σύμβαση της Λομέ IV, της οποίας η Ερυθραία παραμένει συμβαλλόμενο μέρος, και θα εξακολουθήσει αφενός να εργάζεται από κοινού με τις αρχές της χώρας για την εφαρμογή του 7ου ΕΤΑ και αφετέρου να διατηρεί στενή επαφή με την κυβέρνηση της Ερυθραίας, προκειμένου να συνεχιστεί η στήριξη των αναπτυξιακών προσπαθειών της χώρας.

Η Επιτροπή θα εξακολουθήσει να διασφαλίζει τη συμμετοχή της κυβερνήσεως της Ερυθραίας στις εν εξελίξει συζητήσεις και τις μελλοντικές διαπραγματεύσεις σχετικά με τις σχέσεις μεταξύ της Κοινότητας και των Κρατών ΑΚΕ μετά το έτος 2000. Η Επιτροπή θεωρεί απαραίτητο να διατηρήσει ανοικτές όλες οι δυνατότητες και να παράσχει στην κυβέρνηση της Ερυθραίας τον αναγκαίο χρόνο για να διευκρινίσει τη θέση της έναντι της κοινοτικής συνεργασίας.
ΓΡΑΠΤΗ ΕΡΩΤΗΣΗ E-1811/98

υποβολή: Ulla Sandbæk (I-EDN) προς την Επιτροπή

(11 Ιουνίου 1998)

Θέμα: Έκθεση της IEPC για το πρόγραμμα Campfire στη Ζιμπάμπουε

Τό πρόγραμμα Campfire στη Ζιμπάμπουε είναι μια πολύ γνωστή αφρικανική πρωτοβουλία κοινοτικής ανάπτυξης που έχει ιδιαίτερα επαινεθεί για τα αποτελέσματά της, σε ό,τι αφορά τη βελτίωση του βιωτικού επιπέδου στην ύπαιθρο, τον περιορισμό της φτώχειας και την προστασία της άγριας πανίδας και των αντιστοίχων οικοτόπων στην εν λόγω χώρα.

Προσφάτως, η οργάνωση "Indigenous Environmental Policy Centre" (IEPC), που εδρεύει στις ΗΠΑ, εκπόνησε μια έκθεση 48 σελίδων με τιτλο "Η περίπτωση του προγράμματος Campfire στην Ζιμπάμπουε: πραγματικότητα ή ρητορική;", η οποία κάνει κυριολεκτικά "σκόνη" το εν λόγω πρόγραμμα.

Έχει η Επιτροπή υπόψη της την έκθεση αυτή της IEPC;

Εάν ναί, συμφωνεί η Επιτροπή με το περιεχόμενο και τις συστάσεις της εν λόγω εκθέσεως;

Απάντηση του κ. Pinheiro εξ ονόματος της Επιτροπής

(25 Ιουνίου 1998)

Η Επιτροπή γνωρίζει την έκθεση του Indigenous environmental policy centre (IEPC). Αν και δεν συμμετείχε ποτέ απευθείας στο πρόγραμμα Campfire, η Επιτροπή παρακολούθησε την εφαρμογή του εν λόγω προγράμματος στις γεωγραφικές περιοχές, όπου η Επιτροπή ανέλαβε την υλοποίηση έργων ανάπτυξης της υπαίθρου.

Λόγω αδυναμιών ως προς τη μεθοδολογία, η Επιτροπή δεν θεωρεί την έκθεση του IEPC ως αναμφισβήτητη απόδειξη για την επιτυχία ή την αποτυχία του προγράμματος Campfire στη Ζιμπάμπουε.

Η έκθεση του IEPC βασίζεται σε μεθοδολογία καθώς και σε βασικό πλαίσιο για την χρηματοδοτική και οικονομική ανάλυση, που δεν θα μπορούν να γίνουν αποδεκτά για την αξιολόγηση των χορηγών, όσον αφορά το αναπτυξιακό πρόγραμμα. Η έκθεση βασίζεται μάλλον σε επιλεκτικές συνεντεύξεις με παράνομους καταπατητές γης και αποκλειστική υπογράμμιση των προβλημάτων που αντιμετώπισε το πρόγραμμα Campfire. Η χρηματοδοτική ανάλυση της έκθεσης δεν είναι αρκετά εμπεριστατωμένη, ώστε να οδηγεί σε αμφισβήτηση των υφισταμένων αποδείξεων, ότι οι κοινότητες λαμβάνουν πράγματι σημαντικό ποσοστό οφελών και ότι οι επενδύσεις στη διαχείριση της άγριας πανίδας αυξήθηκαν λόγω του προγράμματος Campfire.

Η αποτυχία κάποιου αναπτυξιακού προγράμματος δεν μπορεί να αποδειχθεί με απλή απαρίθμηση των προβλημάτων που αυτό αντιμετωπίζει. Η έκθεση δεν ασχολείται με το ερώτημα πώς θα ήταν η κατάσταση σήμερα χωρίς το πρόγραμμα, το οποίο θα έπρεπε κανονικά να εξετάζεται στο πλαίσιο της αξιολόγησης. Για παράδειγμα, υπάρχουν αποδείξεις ότι οι απώλειες όσον αφορά τον οικότοπο της πανίδας στις περιοχές του Campfire είναι πολύ μικρότερες σε σχέση με τις γενικές απώλειες όσον αφορά τον οικότοπο της πανίδας στην κοιλάδα του Ζαμβέζη. Ένα πρόγραμμα αυτού του είδους, εξάλλου, δεν έχει μόνο ποσοτικά αποτελέσματα, αλλά συνεπάγεται και άλλου είδους καταστάσεις (π.χ. ενίσχυση των τοπικών κοινοτήτων ή αύξηση των επιπέδων αυτοδιάθεσης) που θα έπρεπε επίσης να αναλυθούν.
ΓΡΑΠΤΗ ΕΡΩΤΗΣΗ E-1874/98

υποβολή: Alexandros Alavanos (GUE/NGL) προς την Επιτροπή

(16 Ιουνίου 1998)

Θέμα: Κοινοτικές χρηματοδοτήσεις σε οργανισμούς με οικολογική δράση

Στην επίσημη εφημερίδα των Ευρωπαϊκών Κοινοτήτων, δημοσιεύθηκε κατάλογος οργανισμών που έχουν καταστεί αποδέκτες κοινοτικής χρηματοδότησης για δράσεις ενημέρωσης και ευαισθητοποίησης στον τομέα του περιβάλλοντος (98C85/04).

Ερωτάται η Επιτροπή:

1. εάν υπήρξαν αιτήσεις χρηματοδότησης από ελληνικούς οργανισμούς στις γενικές δράσεις ενημέρωσης και ευαισθητοποίησης (πρώτη λίστα του καταλόγου)

2. εάν ναι, ποιους όρους δεν πληρούσαν και δεν έγιναν δέκτες χρηματοδότησης;

Απάντηση της κας Bjerregaard εξ ονόματος της Επιτροπής

(23 Ιουλίου 1998)

Στο πλαίσιο της πρόσκλησης για υποβολή προτάσεων για γενικές δράσεις πληροφόρησης και ευαισθητοποίησης στον τομέα του περιβάλλοντος, που δημοσιεύθηκε στις 22 Φεβρουαρίου 1997(1), η Επιτροπή έλαβε 312 αιτήσεις επιδοτήσεων, μεταξύ των οποίων 21 έχουν υποβληθεί από ελληνικές οργανώσεις. Επέλεξε 59 προτάσεις.

Καμία από τις ελληνικές προτάσεις δεν κατέστη δυνατόν να επιλεγεί λόγω του ότι δεν επληρούτο το σύνολο των κριτηρίων επιλεξιμότητας που είχαν δημοσιευθεί στην Επίσημη Εφημερίδα, δηλ.: η επιλογή των θεμάτων με προτεραιότητα που απαριθμούνται στο σημείο 2 της προαναφερθείσας πρόσκλησης; η σημασία του πολλαπλασιαστικού παράγοντα των προτεινόμενων δράσεων σε ευρωπαϊκή κλίμακα (κατ' αρχήν στα έργα πρέπει να συμμετέχουν εταίροι από τουλάχιστον τρία κράτη μέλη); η ανάληψη υποχρέωσης σε διαρκή βάση, των ενδιαφερομένων εταίρων ότι θα λαμβάνεται υπόψη η προστασία του περιβάλλοντος; η ικανότητα να επιδειχθεί μια αποτελεσματική και ισόρροπη συνεργασία μεταξύ των εταίρων; η ανάληψη υποχρέωσης για τη διασφάλιση ευρείας διάδοσης των αποτελεσμάτων της δράσης; και η ποιότητα της έκθεσης "κόστος-κέρδος", καθώς και ο βαθμός συμμετοχής των λοιπών εταίρων.

(1) ΕΕ C 53, 22.2.1997.
ΓΡΑΠΤΗ ΕΡΩΤΗΣΗ E-2142/98

υποβολή: Graham Watson (ELDR) προς την Επιτροπή

(13 Ιουλίου 1998)

Θέμα: Διεθνές ποινικό δικαστήριο

Στο πλαίσιο των διεξαγομένων διαπραγματεύσεων για την σύσταση μονίμου διεθνούς ποινικού δικαστηρίου, προτίθεται η Επιτροπή να υποστηρίξει τις ενέργειες που έχουν ως στόχο να χαρακτηρισθεί ως έγκλημα πολέμου η στράτευση και η χρησιμοποίηση παιδιών κάτω των 15 ετών σε πολεμικές επιχειρήσεις;

Απάντηση του κ. Van den Broek εξ ονόματος της Επιτροπής

(3 Σεπτεμβρίου 1998)

Η σύσταση του Διεθνούς Ποινικού Δικαστηρίου δεν υπάγεται στις αρμοδιότητες της Κοινότητας. Η Κοινότητα έχει καθεστώς παρατηρητή στο πλαίσιο των Ηνωμένων Εθνών, αλλά δεν συμμετέχει άμεσα στις τρέχουσες διαπραγματεύσεις όσον αφορά τη σύσταση του Δικαστηρίου και επομένως δεν μπόρεσε να εκφράσει άμεσα την άποψή της κατά τη διάρκεια των διαπραγματεύσεων, σχετικά με το κείμενο για τον ορισμό των εγκλημάτων πολέμου.

Όπως είναι φυσικό, η Επιτροπή υποστηρίζει τις ενέργειες που έχουν ως στόχο να χαρακτηρισθούν ως εγκλήματα πολέμου οι δραστηριότητες στις οποίες αναφέρεται το αξιότιμο μέλος του Κοινοβουλίου.